31982R1859
L 205/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 1859/82 AL COMISIEI
din 12 iulie 1982
privind selectarea exploatațiilor cu evidență contabilă proprie în vederea determinării veniturilor exploatațiilor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și funcționarea exploatațiilor agricole din Comunitatea Economică Europeană (1), modificat ultima dată de Regulamentul (CEE) nr. 2143/81 al Consiliului (2), în special articolul 4 alineatul (4), articolul 5 alineatul (5) și articolul 6 alineatul (2),
întrucât exploatațiile participante trebuie să fie selectate în mod uniform în fiecare diviziune și întrucât, în acest scop, trebuie să se stabilească reguli detaliate de aplicare a dispozițiilor corespunzătoare ale Regulamentului nr. 79/65/CEE;
întrucât, în temeiul ultimelor modificări ale Regulamentului nr. 79/65/CEE și a experienței dobândite începând cu anul 1965, regulile detaliate de selectare a exploatațiilor participante trebuie să fie complet revizuite; întrucât, în consecință, Regulamentul nr. 91/66/CEE al Comisiei (3) trebuie abrogat și înlocuit cu un nou regulament;
întrucât exploatațiile care urmează să fie studiate cu ajutorul rețelei de date contabile din agricultură intră în sfera de activitate a anchetelor structurale și a recensămintelor comunitare sau naționale ale exploatațiilor agricole;
întrucât datele disponibile în scopul elaborării unor planuri de selecție pentru anul „1982” și anii contabili ulteriori și diferența între situația agriculturii în diversele state membre necesită ca pragurile dimensiunii economice, care variază de la un stat membru la altul, și, în unele cazuri, chiar pe diviziuni, să fie adoptate pentru anul respectiv;
întrucât experiența arată că exploatarea rețelei de date este facilitată, dacă se permite ca numărul de exploatații participante, selectate pe diviziuni, să varieze între anumite limite, cu condiția să se respecte numărul total de exploatații pe stat membru;
întrucât planul de selecție trebuie să includă un număr minim de elemente, care să permită validarea sa în raport cu obiectivele rețelei de date contabile din agricultură;
întrucât planul de selecție trebuie să fie elaborat înainte de începerea anului contabil corespunzător, astfel încât să poată fi aprobat înainte de utilizarea sa pentru selecția exploatațiilor participante;
întrucât raportul privind aplicarea planului de selecție a exploatațiilor participante trebuie să includă diversele aspecte ale aplicării planului, în special în scopul identificării ajustărilor care se pot dovedi necesare pentru anii contabili ulteriori și întrucât raportul trebuie să țină cont, de asemenea, de utilizarea anumitor date din plan, în scopul ponderării datelor contabile;
întrucât măsurile stabilite în prezentul regulament sunt în conformitate cu avizul Comitetului comunitar pentru rețeaua de date contabile din agricultură,
ADOPTĂ PREZENTUL REGULAMENT:
Articolul 1
În sensul prezentului regulament, „exploatație agricolă” reprezintă o unitate tehnico-economică, conform definiției date în contextul anchetelor și recensămintelor agricole comunitare.
Articolul 2
Pentru anul contabil „1982” - o perioadă de douăsprezece luni consecutive care începe între 1 ianuarie și 1 iulie 1982 - și pentru anii contabili ulteriori, pragul dimensiunii economice, în conformitate cu articolul 4 din Regulamentul 79/65/CEE, este după cum urmează:
-
6 ESU (unități de dimensiune europene) în Belgia și Țările de Jos;
-
4 ESU în Germania, Franța, Luxemburg, Danemarca și Regatul Unit (exceptând Irlanda de Nord);
-
2 ESU în Irlanda și Irlanda de Nord;
-
1 ESU în Italia și Grecia.
Articolul 3
Numărul de exploatații participante pe diviziune este cel indicat în anexa I.
Numărul exploatațiilor participante care urmează să fie selectate în fiecare diviziune poate diferi de cel indicat în anexa I cu până la 20 %, în ambele sensuri, cu condiția ca aceasta să nu conducă la o reducere a numărului total de exploatații participante pe stat membru.
Articolul 4
Planul de selecție a exploatațiilor participante trebuie să asigure reprezentativitatea exploatațiilor participante, în ansamblul lor.
Acesta trebuie să includă următoarele:
(a)
elementele pe care se bazează, și anume:
-
caracteristicile surselor de referință statistică;
-
procedeele de stratificare a domeniului supus anchetei, în conformitate cu tipologia comunitară a exploatațiilor, ținând seama, dacă este cazul, de criteriile naționale complementare;
-
procedeele de stabilire a coeficientului de selecție pentru fiecare strat;
-
procedeele de selecție a exploatațiilor participante;
-
procedeele unei posibile actualizări ulterioare a planului de selecție;
-
perioada probabilă de validitate a planului de selecție;
(b)
defalcarea exploatațiilor din câmpul de observație, clasificate conform tipologiei comunitare a exploatațiilor (corespunzător, cel puțin, cu principalele tipuri de exploatații) și numărul de exploatații participante care urmează să fie selectate pentru fiecare din straturile adoptate.
Articolul 5
Planul de selecție trebuie înaintat Comisiei cel târziu cu două luni înainte de începerea primului an contabil la care se referă.
Procedurile și termenele de comunicare către Comisie a ajustărilor aplicate planului de selecție sunt identice cu cele pentru înaintarea planului în sine.
Articolul 6
Raportul privind aplicarea planului de selecție a exploatațiilor participante trebuie să cuprindă următoarele:
1.
defalcarea exploatațiilor participante selectate, pe categorii de exploatație;
2.
observații privind analiza discrepanțelor înregistrate între planul de selecție și exploatațiile participante selectate, pe baza liniilor directoare de utilizat, în vederea unei mai bune selecții a anului contabil ulterior și privind măsurile de prevedere care trebuie să fie luate în ceea ce privește ponderarea datelor contabile.
Raportul privind aplicarea trebuie înaintat în conformitate cu modelul prezentat în anexa II. Acesta este înaintat Comisiei în termen de șase luni de la începerea anului contabil.
Articolul 7
Prin prezentul regulament se abrogă Regulamentul nr. 91/66/CEE.
Articolul 8
Prezentul regulament intră în vigoare în ziua următoare publicării sale în Jurnalul Oficial al Comunităților Europene.
Se aplică începând cu anul contabil 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 iulie 1982.